Diari Oficial de la Generalitat Valenciana


Sumari del DOGV 8170, del 15-11-2017 (2017/9353)

RESOLUCIÓ de 2 d'agost de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 83/13-AIA Castelló de la Plana.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8170

Data del DOGV
:   15-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9353


Data del document
:   02-08-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 2 d'agost de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 83/13-AIA Castelló de la Plana. [2017/9353]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 83/13-AIA Castelló de la Plana.  
  
«Declaració complementària d'impacte ambiental  
Expedient: 083/13-AIA.  
Títol: modificació substancial autorització ambiental integrada per al projecte d'ampliació de la capacitat de producció de poliamida.  
  
Localització: polígon industrial el Serrallo, s/n, del municipi de Castelló de la Plana.  
Promotor: UBE Engineering Plastics, SA.  
Òrgan substantiu: Direcció General de Qualitat Ambiental de la Conselleria d'Infraestructures, Territori i Medi Ambient.  
  
1. Objecte  
Es pretén la modificació substancial l'autorització ambiental integrada concedida a UBE Engineering Plastics, SA, corresponent al projecte d'ampliació de la capacitat de producció de poliamida, d'acord amb la Llei 2/2006, de 5 de maig, de prevenció de la contaminació i qualitat ambiental.  
L'actuació prevista constitueix un dels supòsits recollits en l'annex II del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, per la qual cosa és preceptiva la formulació de declaració d'impacte ambiental quan, així, ho decidisca l'òrgan ambiental, cas per cas, prèviament a l'autorització definitiva del projecte.  
  
La decisió de sotmetre'l al tràmit d'avaluació d'impacte ambiental se sustenta en el fet que l'ampliació prevista suposa un increment del 50 % en la capacitat de producció de poliamida de la planta, amb els consegüents augments significatius d'utilització de recursos i del potencial d'emissió de contaminants. Així, destaca l'increment en el consum d'aigua per a abastir l'activitat i, conseqüentment, un increment significatiu del volum d'aigües residuals generades, o increments significatius en els volums d'emissions a l'atmosfera o de generació de residus, associats a l'augment en la capacitat de fabricació.  
  
  
2. Descripció de les característiques més rellevants del projecte.  
Les instal·lacions d'UBE Engineering Plastics, SA, d'ara en avant UEP, formen part del complex industrial d'UBE Corporation Europe, d'ara en avant UBE, localitzat en el polígon industrial el Serrallo del municipi de Castelló de la Plana.  
El projecte descriu que l'ampliació prevista de la capacitat de producció de poliamida de la planta fins a les 30.000 t/any, implicarà la modificacions en les instal·lacions actuals i incorporació de nous equips:  
- Modificació de la secció de preparació de productes químics.  
- Una nova secció de polimerització.  
- Una nova secció de llavat.  
- Una nova secció de secat.  
- Modificació de la secció de recuperació del monòmer.  
- Modificació i ampliació de la secció de calefacció per oli tèrmic.  
- Seccions d'utilitats i serveis (refrigeració, vapor, desgasificació d'aigua desmineralitzada, purificació de nitrogen, etc.).  
  
3. Afeccions legals  
En el projecte proposat no s'han identificat afeccions legals que pogueren condicionar-lo.  
  
4. Tràmit administratiu  
El 17 de juliol de 2013, el Servei de Protecció i Control Integrat de la Contaminació de la Direcció General de Qualitat Ambiental remet la sol·licitud de declaració d'impacte ambiental per al projecte que ens ocupa, corresponent a la documentació remesa en el seu dia i continguda en l'expedient de consulta 210/5264-GWV, constituïda per:  
- Projecte bàsic per a l'autorització ambiental integrada, amb un document A, Memòria, i un document B, Documentació complementària, de setembre de 2012.  
- Estudi d'impacte ambiental (EsIA), de setembre de 2012.  
En la seua sol·licitud, el Servei de Protecció i Control Integrat de la Contaminació informava de la finalització del termini d'informació pública acompanyat de les al·legacions presentades i s'indica que s'admetia, encara que va ser presentada fora de termini, la presentada per José Antonio Albert Monferrer, en nom i representació de la plataforma ciutadana no a la contaminació, i se li atorga la condició d'interessat en el procediment.  
El 18 d'octubre de 2013, el Servei de Protecció i Control Integrat de la Contaminació remet una còpia de la resposta de l'empresa a les al·legacions presentades.  
El 23 d'octubre de 2013, el Servei de Protecció i Control Integrat de la Contaminació, i com a continuació a la seua nota de règim intern rebuda el 18 d'octubre de 2013 remet una còpia dels documents següents:  
- Informe d'adequació del Servei de Planificació de Recursos Hidràulics i Qualitat de les Aigües, d'11 de juny de 2013.  
- Documentació presentada per l'empresa en matèria d'abocaments, de 10 de gener de 2013.  
- Informe de suficiència i adequació emés pel Servei de Gestió de Residus, de 30 de setembre de 2013.  
- Informes de suficiència i adequació emés per l'Ajuntament de Castelló de la Plana, de 29 de juliol de 2013 i de 9 de setembre de 2013, respectivament.  
Finalment, es reben, el 17 de febrer de 2014, els informes municipals sobre aigües residuals, de 16 de desembre de 2013, i sobre mesures de protecció davant d'accidents greus i emergències, de 5 de febrer de 2014.  
  
5. Consideracions ambientals  
D'acord amb el projecte i amb l'estudi d'impacte ambiental, d'ara en avant EsIA, la instal·lació s'ubicarà en un polígon industrial qualificat com a sòl urbanitzable industrial, per la qual cosa els impactes ambientals derivats de l'activitat quedaran limitats al sector industrial urbanitzat i les àrees d'influència del seu entorn.  
Com s'ha indicat, les instal·lacions d'UBE Engineering Plastics, SA, d'ara en avant UEP, formen part del complex industrial d'UBE Corporation Europe en el polígon industrial el Serrallo, en el qual també es localitzen les instal·lacions d'UBE Chemical Europe, SA, d'ara en avant UCHE, empresa del grup encarregada de fabricar la matèria primera utilitzada per UEP i de proporcionar-li, al seu torn, diversos subministraments i serveis com el subministrament d'aigua o la recollida i tractament de les aigües residuals. El complex industrial UBE, limita amb BP Oil Refineria de Castelló, SA, a l'est, sud i oest i, més al sud, se situen unes quantes zones residencials, pertanyents al veí municipi d'Almassora.  
En el projecte i en l'EsIA s'indica que per a l'ampliació prevista de la capacitat de producció de poliamida de la planta necessitarà la modificació o ampliació d'unes quantes instal·lacions que suposaran, al seu torn, modificacions en alguns aspectes ambientals derivats de la seua activitat industrial.  
El projecte d'ampliació suposarà tres nous focus d'emissió a l'atmosfera, corresponents als necessaris per al venteig de les noves sitges de secat de pèl·let humit (focus núm. 3), un separador de cap de la nova torre de llavat (focus núm. 4) i una nova caldera per a calfament d'oli tèrmic (focus núm. 5). Els dos primers focus tindran com a paràmetre contaminant l'emissió de partícules, amb unes característiques semblants als altres dos focus ja existents en la planta. No suposen, així, l'emissió de nous tipus de contaminants, sinó un efecte d'addició quant a quantitats emeses de partícules. De la caracterització de les emissions previstes per a aquests dos focus núm. 3 i 4, s'han determinat uns cabals de 572 i 996 Nm³/h (15 % O2 secat), respectivament, i s'han fixat uns nivells del paràmetre per davall del límit legal de 30 mg/Nm³ (15 % O2 secat).  
Amb tot, respecte a les dades d'emissió de 2011 per als dos focus semblants existents actualment en la planta d'UEP (focus núm. 1 i núm. 2), l'ampliació suposarà duplicar les emissions de partícules a l'atmosfera. Quant al nou focus núm. 5, corresponent a la caldera en què s'utilitzarà gas natural com a combustible, s'identifica aquesta opció com una MTD ambiental (millor tècnica disponible). En l'EsIA, s'utilitza com a referència per a la valoració de l'impacte ambiental de les emissions a l'atmosfera, les dades d'immissió disponibles de les estacions de la xarxa de vigilància i control de la contaminació atmosfèrica de la Comunitat Valenciana, en concret, les corresponents a les estacions d'Almassora, Borriana i de Castelló-Patronat d'Esports. Sense determinacions concretes sobre els efectes additius de les noves emissions dels tres nous focus sobre els nivells d'immissió existents en la zona d'estudi, es conclou que no es preveu que aquestes emissions suposen un increment significatiu, i es valora com a viable el projecte d'ampliació pel que fa a l'impacte atmosfèric.  
  
Es presenta, annex al projecte bàsic, un estudi acústic del projecte d'ampliació a fi d'analitzar la incidència que podria tindre sobre els nivells sonors existents en la zona. S'identifiquen 13 punts de mesura per a la situació acústica ambiental, 10 punts situats al llarg del perímetre del complex industrial UBE BP Oil, i altres tres situats al llarg de l'eix viari principal de les zones urbanes situades al sud del polígon industrial, en el terme municipal d'Almassora. A continuació, es realitza mitjançant simulació informàtica amb el model Predictor Lima 7810-A, l'estimació dels nivells acústics resultants en els 13 punts considerats en l'estudi, després d'afegir les contribucions estimades de soroll que causarà el projecte d'ampliació. Es conclouen en l'estudi que els nivells estimats de pressió acústica se situen per davall dels límits legals de recepció sonora vigents en la Llei 7/2002, de 3 de desembre, de protecció contra la contaminació acústica.  
  
Quant a consum d'aigua, la necessària per al funcionament procedeix a les instal·lacions d'UCHE, i suposa l'ampliació d'UEP un increment del 14 % del consum d'aigua per al procés i un 40 % d'aigua desmineralitzada. Aquests majors consums suposen, al seu torn, un increment en la generació d'aigües residuals, amb un increment estimat en el 27,6 %, fins als 159.303 m³/any. De la caracterització estimada per a l'abocament mencionat, s'indica que no s'introdueixen nous contaminants, i es manté la composició de les aigües residuals en nivells semblants a les actuals. Les aigües residuals seran enviades, com ocorre actualment, a les instal·lacions d'UCHE per al tractament en la planta d'aigües residuals i, posteriorment, una vegada tractades, ser abocades al mar a través d'un emissari submarí, per a la qual cosa UCHE disposa de la corresponent autorització administrativa.  
S'indica, així mateix, que en el projecte d'ampliació s'introdueix una millora del sistema de llavat del procés, el qual, permet reduir la ràtio de generació d'abocament per tona de producte. En el projecte s'ha estimat que la planta de tractament d'aigües residuals d'UCHE té capacitat suficient per a assumir l'increment de volum d'aigües residuals amb la seua càrrega contaminant derivada de l'ampliació de la capacitat d'UEP. El Servei de Planificació de Recursos Hidràulics i Qualitat d'Aigües, d'11 de juny de 2013, va informar favorablement del projecte d'ampliació condicionat a una modificació de determinades prescripcions de l'autorització d'abocament establida en l'autorització ambiental integrada de l'empresa UCHE. Així, s'estableixen nous límits quantitatius quant a les concentracions màximes admissibles en l'efluent final, i es limita l'abocament de determinades substàncies, d'acord amb els annexos I i II del Reial decret 60/2011, de 21 de gener, sobre normes de qualitat ambiental en l'àmbit de política d'aigües, i respecte als mètodes analítics que seran els establits en l'annex V del Reial decret 60/2011, de 21 de gener.  
  
Respecte a la generació de residus associats al projecte d'ampliació, s'indica que no suposarà l'aparició de nous tipus de residus diferents dels que ja es generen en la planta en l'actualitat, si bé l'increment de la capacitat de producció de poliamida suposarà, al seu torn, un increment en la generació de residus. En concret suposarà un 51,1 % de residus perillosos i un 3,1 % de residus no perillosos. Destaca per la seua magnitud el residu perillós denominat: residus de fons secció de recuperació de monòmer, que tindrà un increment de 1.600 t/any. En l'EsIA, s'indica que en la planta es duen a terme mesures consistents en la retroalimentació d'aquest residu a la capçalera del procés de fabricació d'UEP per a certs graus de niló o aquest, si no n'hi ha, s'envia a les unitats de purificació de lactam de la planta d'UCHE. Es conclou en l'EsIA, que l'impacte associat a la generació de residus després de l'ampliació prevista és poc significatiu.  
  
L'informe del Servei de Gestió de Residus, de 30 de setembre de 2013, indica que el projecte d'ampliació no considera la generació de cap residu nou i afecta, únicament, les quantitats generades dels residus ja identificats en l'activitat de la planta actual, i es manté la seua inscripció en el Registre de Productors de Residus de la Comunitat Valenciana, i s'apliquen les obligacions de productor relatives a l'emmagatzemament, mescla, envasament i etiquetatge de residus, previstes en l'article 18 de la Llei 22/2011, de 28 de juliol, de residus i sòls contaminats, i en els articles 13, 14 i 15 del Decret 833/1988, de 20 de juliol, pel qual s'aprova el Reglament per a execució de la Llei 20/1986, de residus tòxics i perillosos, modificat pel Reial decret 952/1997, de 20 de juny. El programa de vigilància ambiental proposat en l'EsIA, s'inclou que es realitzaran anualment auditories acústiques, d'acord amb el que s'ha especificat en l'actual autorització ambiental integrada atorgada a UEP. Així, s'indica en aquesta autorització, que per la particularitat deguda que les instal·lacions d'UEP s'ubiquen dins dels límits del complex industrial UBE i, que, al seu torn, aquest limita amb les instal·lacions de BP Oil Refineria de Castelló, SA, a l'est, sud i oest, l'avaluació del nivell sonor de fons és complexa, per la qual cosa es realitzarà de manera única en el perímetre exterior de totes aquestes, i s'assegura que es compleixen els límits legals en tot aquest, i els corresponents límits legals per a les zones residencials situades del sud.  
  
  
6. Consideracions jurídiques  
El projecte examinat constitueix una modificació d'una activitat recollida en l'apartat grup 4.L) de l'annex I del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental, modificat per la Llei 6/2010, de 24 de març, i la Llei 40/2010, de 29 de desembre, un dels supòsits fàctics en què és necessària la preceptiva formulació d'una declaració d'impacte ambiental quan, així, ho decidisca l'òrgan ambiental, cas per cas, prèviament a la resolució administrativa que s'adopte per a l'aprovació definitiva d'aquell, segons es desprén de l'article 12 del Reial decret legislatiu 1/2008, d'11 de gener.  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat, pel qual s'aprova el Reglament d'impacte ambiental modificat pel Decret 32/2006, de 10 de març, del Consell de la Generalitat, de la Llei 2/1989, de 3 de març, d'impacte ambiental de la Generalitat, i en les altres disposicions que se li apliquen.  
L'article 5 de la Llei 2/1989, de 3 de març, de la Generalitat, d'impacte ambiental, atribueix a l'òrgan mediambiental la competència en formulació la declaració d'impacte ambiental dels projectes sotmesos a aquesta.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot això, fent ús de les facultats que tinc legalment atribuïdes, formule la següent:  
  
Declaració complementària d'impacte ambiental  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de modificació substancial autorització ambiental integrada per al projecte d'ampliació de la capacitat de producció de poliamida, promoguda per UBE Engineering Plastics, SA, en el polígon industrial el Serralló, s/n, del municipi de Castelló de la Plana, sempre que es desenvolupe d'acord amb el que estableix l'apartat segon de la part dispositiva d'aquesta declaració complementària d'impacte ambiental, en l'estudi d'impacte ambiental, el projecte i la resta de la documentació presentada.  
  
Segon  
Es fa extensiu al projecte d'ampliació de l'activitat tots i cada una de les condicions incloses en les declaracions d'impacte ambiental, de 7 d'abril de 2008, i en la declaració d'impacte ambiental, de 6 d'agost de 2004, (DOGV 5043, 06.07.2005), de la Direcció General del Medi Natural, els quals, continuen sent vàlids i vigents amb caràcter general, i als quals s'han d'incorporar les condicions ambientals addicionals següents:  
1. S'haurà de procedir a la modificació de les prescripcions sobre abocaments establides en l'autorització ambiental integrada de l'empresa UCHE, i adaptar-la als nous límits quantitatius de concentracions màximes admissibles en l'efluent final, i de limitació de l'abocament de determinades substàncies i dels mètodes analítics utilitzats, d'acord amb els annexos del Reial decret 60/2011, de 21 de gener, sobre les normes de qualitat ambiental en l'àmbit de política d'aigües, tot això d'acord amb el que s'ha estipulat en l'informe del Servei de Planificació de Recursos Hidràulics i Qualitat d'Aigües, d'11 de juny de 2013, respecte del projecte d'ampliació de la planta.  
2. A la posada en marxa de les instal·lacions objecte de l'ampliació projectada, es realitzarà una auditoria acústica de comprovació del compliment dels límits legals establits en la Llei 7/2002, de 3 de desembre, de protecció contra la contaminació acústica, d'acord amb el programa de vigilància ambiental proposat en l'estudi d'impacte ambiental presentat, i es prenen, si és el cas, les mesures correctores necessàries per a assegurar-ne el compliment.  
3. Es portarà un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental, amb la incorporació del seguiment de les mesures correctores i protectores recollides en les condicions d'aquesta declaració complementària d'impacte ambiental, i en les declaracions d'impacte ambiental, de 7 d'abril de 2008, i de 6 d'agost de 2004. Aquest registre documental podrà formar un registre ambiental comú per al seguiment del compliment del programa de vigilància ambiental que poguera exigir la corresponent autorització ambiental integrada.  
4. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental presentat, haurà de ser comunicat a la Direcció General d'Avaluació Ambiental i Territorial que establirà, si és procedent, l'aplicació de noves condicions.  
  
Tercer  
Notificar a les parts interessades que contra aquesta resolució no es pot interposar cap recurs, ja que no és un acte definitiu en via administrativa, la qual cosa no és inconvenient perquè es puguen utilitzar els mitjans que en defensa del seu dret i interessos considere pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que estableix l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, de la Generalitat.  
  
València, 21 de febrer de 2014.- El director general d'Avaluació Ambiental i Territorial: Juan Giner Corell.»  
  
València, 2 d'agost de 2017.- El director general de Medi Natural i d'Avaluació Ambiental: Antoni Marzo i Pastor.